บอร์ด THAI พร้อมใจไม่รับค่าตอบแทน หวังช่วยเหลือองค์กร เริ่ม มิ.ย.63
บอร์ด THAI พร้อมใจไม่รับค่าตอบแทน หวังช่วยเหลือองค์กร เริ่ม มิ.ย.63
30 พ.ค. 2563

บริษัท การบินไทย จำกัด (มหาชน) หรือ THAI เปิดเผยว่า เมื่อวันที่ 29 พ.ค.63 ได้จัดให้มีการประชุมคณะกรรมการบริษัทฯ ครั้งพิเศษ โดยมี พลอากาศเอกชัยพฤกษ์ ดิษยะศริน ประธานกรรมการ บริษัท THAI เป็นประธาน พร้อมด้วยกรรมการที่ได้รับแต่งตั้งใหม่ทั้ง 3 ราย ได้แก่ นายพีระพันธุ์ สาลีรัฐวิภาค พร้อมด้วย นายบุญทักษ์ หวังเจริญ และ นายปิยสวัสดิ์ อัมระนันทน์
โดยในการประชุมดังกล่าว คณะกรรมการบริษัทฯได้ร่วมใจช่วยเหลือองค์กรโดยไม่รับค่าตอบแทนรายเดือน ตั้งแต่เดือนมิถุนายน 2563 เป็นต้นไป ซึ่งก่อนหน้านี้ คณะกรรมการบริษัทฯ ได้ร่วมใจลดค่าตอบแทนรายเดือนลง 50% ตั้งแต่เดือนมีนาคม ที่ผ่านมา
นอกจากนี้ คณะกรรมการบริษัทฯ และครอบครัว ไม่ได้รับสิทธิบัตรโดยสารฟรี และสิทธิประโยชน์ใดๆ ตั้งแต่ พ.ศ. 2557 ซึ่งเป็นไปตามมติคณะกรรมการบริษัทฯ และผลการประชุมจากคณะกรรมการนโยบายและกำกับดูแลรัฐวิสาหกิจในปี 2557 ให้ยกเลิกสิทธิประโยชน์ในรูปแบบผลิตภัณฑ์หรือบริการของรัฐวิสาหกิจและสิทธิประโยชน์ต่างๆ ของคณะกรรมการรัฐวิสาหกิจ